ไปถอนฟันคุดมาค่ะ แล้วยังมีอาการชาที่ลิ้น ชาริมฝีปาก ชาที่คาง กลืนน้ำลายแล้วเจ็บ แบบนี้ปกติมั้ยคะ
สวัสดีค่ะ งาน,หลังการผ่าฟันคุด- มีเลือดออกจากแผล ดังนั้น ใน 12 ชั่วโมงหลังผ่า ไม่ควรบ้วนน้ำลาย และไม่ควรบ้วนปากด้วยน้ำ เพื่อให้เลือดหยุดไหล ซึ่งภายใน 24 ชั่วโมง เลือดก็มักจะหยุดไหล หลังจากนั้นสามารถที่จะบ้วนปากหลังทานอาหารได้ แต่ไม่ควรใช้แปรงฟันไปแปรงบริเวณที่ผ่าตัด- อาการอักเสบของแผล คือ ปวด บวม แดง ร้อน และสูญเสียการทำงานของอวัยวะบริเวณนั้นๆ เช่น อ้าปากได้น้อยลง ปกติแล้วอาการอักเสบจะเป็นอาการชั่วคราว ภายใน 2-3 วัน อาการต่างๆ จะค่อยๆ ลดน้อยลง- อาการแก้มบวม มักจะบวมมากในช่วง 2-3 วันแรก และยุบลงเรื่อยๆ แล้วหายไปได้เอง ทั้งนี้ อาจใช้น้ำแข็งห่อผ้า หรือเจลเย็นประคบ เพื่อช่วยลดอาการปวดและบวม- อาการชา หลังการผ่าฟันคุดใหม่ ๆ อาจมีอาการชาได้อยู่ โดยอาจอยู่ได้นาน 2-4 ชั่วโมง ขึ้นกับชนิด ปริมาณ และเทคนิคการฉีดยาชา ทั้งนี้การฉีดยาชาในฟันล่าง จะรู้สึกชานานและชาเป็นบริเวณกว้างกว่าการฉีดยาชาในฟันบน แต่หากชาต่อเนื่องนานเป็นวัน ซึ่งมักเกิดกับการผ่าฟันคุดล่าง เกิดเนื่องจากเส้นประสาทที่มาเลี้ยงบริเวณฟัน แก้ม และริมฝีปากเกิดการบาดเจ็บหรือฉีกขาดจากแรงกด แรงกระทบกระเทือนขณะผ่าฟันคุดที่อยู่ในตำแหน่งลึกมาก โดยมักจะมีอาการชาบริเวณริมฝีปากหรือลิ้น อาจมีการเสียวฟันบริเวณฟันหน้าล่าง แต่ไม่ได้มีผลกับการพูด การขยับปาก ถ้ามีการกระเทือนต่อเส้นประสาทที่มาเลี้ยงบริเวณลิ้น อาจมีความรู้สึกว่าลิ้นหนา ซ่าๆ ที่ลิ้น การรับความรู้สึกร้อนเย็นเปลี่ยนไป ซึ่งสามารถหายได้เป็นปกติ แต่อาจต้องใช้เวลานาน ตั้งแต่ 2 สัปดาห์ถึง 1 ปี ขึ้นกับความรุนแรงของการกระทบกระเทือนต่อเส้นประสาททั้งนี้ หากผ่าฟันคุดมานานหลายวันแล้ว หรือไปตัดไหมแล้ว แต่ยังคงมีอาการชาที่ลิ้นและริมฝีปาก ก็น่าจะเกิดการบาดเจ็บของเส้นประสาทดังกล่าวไป แนะนำควรกลับไปพบทันตแพทย์เพื่อตรวจดูให้แน่นอน หากไม่ได้มีภาวะแทรกซ้อนอื่นๆ เช่น การอักเสบติดเชื้อของแผลที่ผ่า การอักเสบของกระดูกเบ้าฟัน เป็นต้น ก็ไม่ได้ถือว่าอันตรายอะไร และอาการชาก็จะค่อยๆ ดีขึ้นไปได้เองค่ะ ทั้งนี้ อาจทานวิตามินบีรวม เพื่อช่วยการฟื้นฟูของเส้นประสาทค่ะ